Source: https://beta.e-justice.europa.eu/47/DE/family_maintenance?MALTA&clang=mt
Timestamp: 2019-11-21 00:23:17+00:00
Document Index: 1778699

Matched Legal Cases: ['Qorti ', 'Qorti ', 'Qorti ', 'qorti ', 'qorti ', 'Qorti ', 'Qorti ', 'qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'Qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

F’Malta, it-terminu “manteniment” jirreferi għall-ammont dovut lill-kreditur mid-debitur fir-rigward ta’ arranġament ta’ manteniment li jirriżulta minn relazzjoni ta’ familja. Meta r-relazzjonijiet huma regolati permezz taż-żwieġ jew tal-unjoni ċivili, parti waħda f’din ir-relazzjoni hija obbligata li tmantni lill-parti l-oħra.
It-terminu “obbligu ta’ manteniment” jirreferi għall-obbligu li jitħallas ammont ta’ manteniment, liema manteniment irid jingħata mill-kreditur lid-debitur fiċ-ċirkostanzi deskritti. Obbligu ta’ manteniment jeżisti irrispettivament minn jekk l-ammont ta’ manteniment ġiex stabbilit kif ukoll irrispettivament minn jekk il-manteniment qiegħed jitħallas jew le.
L-Artikolu 3b tal-Kodiċi Ċivili jipprovdi li l-konjuġi u l-ekskonjuġi huma obbligati jmantnu lil xulxin u jistipula li l-ġenituri huma obbligati jmantnu lil uliehom. L-Artikolu 4 tal-Att dwar l-Unjonijiet Ċivili jistipula li l-partijiet f’unjoni ċivili jgawdu mill-istess drittijiet u obbligi bħal dawk li huma miżżewġin u għalhekk huma marbuta li jmantnu lil xulxin anki wara li tintemm ir-relazzjoni tagħhom, sakemm ma jkunx hemm raġuni valida sabiex ma jħallsux dan il-manteniment. It-tfal huma, f’ċirkustanzi eċċezzjonali, marbuta bl-Artikolu 8 tal-Kodiċi Ċivili li jmantnu lill-ġenituri tagħhom jew axxendenti oħra li huma fil-bżonn.
B’mod ġenerali, il-minuri jibbenefika mill-manteniment sal-età ta’ sittax-il sena. Madankollu, l-Artikolu 3B(2) tal-Kodiċi Ċivili jikkwalifika li l-ġenituri għandhom ukoll jintrabtu li jipprovdu manteniment adegwat għat-tfal tagħhom, jekk dawn għadhom studenti u qegħdin jipparteċipaw f’edukazzjoni, taħriġ jew tagħlim full-time sakemm jilħqu l-età ta’ tlieta u għoxrin sena. L-istess artikolu jipprovdi wkoll li l-ġenituri għandhom imantnu lit-tfal tagħhom jekk dawn isofru minn diżabilità fiżika jew mentali, kif definit fil-Liġi dwar l-Opportunitajiet Indaqs (Persuni b’Diżabilità).
Sabiex jingħata digriet li jistabbilixxi l-ammont ta’ manteniment li jrid jitħallas u l-frekwenza ta’ tali pagament irid isir rikors quddiem il-Qorti Ċivili (Sezzjoni tal-Familja).
F’każ bħal dan, il-proċedura tibda bil-Qorti li taħtar medjatur li mbagħad jistieden lill-partijiet (jew ir-rappreżentanti tagħhom) għal laqgħa fl-awli tal-qrati. Matul din il-laqgħa, il-medjatur jassisti l-partijiet sabiex isibu arranġament amikevoli. Jekk il-partijiet jaqblu dwar it-test ta’ ftehim għall-manteniment, il-medjatur jibgħat kopja tal-abbozz ta’ ftehim lill-imħallef li jippresjedi fuq il-Qorti tal-Familja. Il-qorti tirrevedi l-ftehim u jekk hija temmen li l-ebda waħda mill-partijiet, inkluża l-persuna li għaliha huwa dovut il-manteniment, mhija sejra tkun preġudikata b’dan il-ftehim, il-qorti tiddeċiedi favur dak l-abbozz ta’ deċiżjoni u l-partijiet jistgħu jipproċedu sabiex jiffirmaw dan il-ftehim quddiem in-nutar.
Meta l-partijiet ma jirnexxilhomx jaqblu dwar abbozz ta’ ftehim dwar il-manteniment matul il-proċess ta’ medjazzjoni, il-medjatur jirrinvija l-kawża quddiem l-imħallef li jippresjedi fuq il-Qorti tal-Familja sabiex jibdew il-proċedimenti tal-qorti. F'każ bħal dan, il-Qorti tal-Familja tisma’ l-argumenti tal-avukati taż-żewġ partijiet u tiddeċiedi dwar il-kwistjoni.
Il-proċedimenti quddiem il-medjatur huma mingħajr ħlas u mhemmx bżonn li l-partijiet ikunu assistiti minn avukat, madankollu huwa dejjem irrakommandat li wieħed isaqsi għal għajnuna legali qabel ma jidħol f’dawn il-ftehimiet. Min-naħa l-oħra, il-proċedimenti quddiem il-qorti jinvolvu l-avukati u l-ispejjeż legali, sakemm il-partijiet ma jitolbux u ma jikkwalifikawx għall-għajnuna legali.
It-talbiet jistgħu jsiru mill-kreditur, rappreżentant tiegħu jew minn kuratur tat-tfal. Il-manteniment tal-minuri jista’ jintalab minn persuna li għandha l-kura u l-kustodja ta’ dan il-minuri.
Permezz tal-Avviż Legali 396 tal-2003 (Leġislazzjoni Sussidjarja 12.19), il-qorti kompetenti sabiex tiddeċiedi dwar kwistjonijiet tal-familja hija l-Qorti Ċivili (is-Sezzjoni tal-Familja). B’hekk, hija l-Qorti Ċivili (is-Sezzjoni tal-Familja) li tiddeċiedi dwar l-ammont ta’ manteniment li jrid jitħallas (sakemm ma ntlaħaqx ftehim quddiem il-medjatur).
Jekk debitur jonqos milli jħallas il-manteniment, il-kreditur jista’ jagħmel ilment quddiem il-pulizija li tista’ tibda proċedimenti kriminali kif xieraq kontra d-debitur. Dawn il-proċedimenti għandhom jinfetħu quddiem il-Qorti tal-Maġistrati (Gudikatura Kriminali).
Sabiex tinbeda kawża dwar il-manteniment minn pajjiż barrani permezz tal-applikazzjoni tar-Regolament (KE) Nru 4/2009, wieħed għandu jikkuntattja l-Awtorità Ċentrali ta’ Malta li mbagħad tibda l-proċess kif xieraq quddiem il-medjatur u quddiem il-Qorti Ċivili (Sezzjoni tal-Familja), jekk hija tqis li dan huwa meħtieġ.
L-Awtorità Ċentrali ta’ Malta tassisti wkoll lill-kreditur biex jagħmel l-ilmenti relattivi mal-pulizija sabiex jinbdew il-proċedimenti kriminali jekk ikun hemm bżonn.
Skont ir-Regolament (KE) Nru 4/2009, il-proċedimenti relatati ma’ manteniment tat-tfal jinfetħu mingħajr spejjeż mill-Awtorità Ċentrali.
Fir-rigward ta’ manteniment li għandu x’jaqsmu ma’ manteniment tal-konjuġi, l-Awtorità Ċentrali tassisti l-konjuġi fi proċedimenti li huma mingħajr ħlas, bħalma huma l-medjazzjoni quddiem il-Qorti tal-Familja. Jekk il-medjazzjoni tfalli, il-kreditur ikunu meħtieġ li jfittex l-assistenza ta’ avukat privat li jgħin lir-rikorrent quddiem il-qrati Maltin. It-tariffi relatati mal-qrati u mal-avukati huma previsti fl-Iskeda A tal-Kodiċi tal-Organizzazzjoni u tal-Proċedura Ċivili (Kapitolu 12 tal-Liġijiet ta’ Malta). Jekk rikorrent għal sostenn ta’ konjuġi jikkwalifika għall-għajnuna legali, skont il-liġi Maltija, l-awtorità ċentrali għandha tgħin lil din il-persuna kif meħtieġ.
Il-kalkolu tal-ammont ta’ manteniment li jista' jingħata mill-qorti jvarja billi jiddependi fuq għadd ta’ kriterji. Minkejja l-fatt li mhemm ebda formula għall-kalkolu ta’ manteniment, il-Qorti Ċivili (Sezzjoni tal-Familja) tieħu kont tal-fatturi li ġejjin:
i. l-istandard ta’ għajxien tad-debitur u dak tal-kreditur u/jew it-tfal;
ii. jekk it-tifel jeħtieġ aktar flejjes addizzjonali minħabba diżabilità jew bżonn li jista’ jkollu; kif ukoll
iii. jekk id-debitur ikunx qiegħed jeżerċita' d-dritt tiegħu ta' aċċess għat-tfal.
Id-deċiżjoni tal-qorti tista’ tkun riveduta. Madankollu, huwa diffiċli li temenda deċiżjoni dwar il-manteniment li għandu jitħallas speċjalment jekk iċ-ċirkustanzi jibqgħu ma jinbidlux. Jekk ikun hemm bidla fiċ-ċirkustanzi (pereż. minorenni jeħtieġ aktar manteniment minħabba mard fit-tul jew ikun hemm bidla sinifikanti fil-pagi tad-debitur) il-qrati jistgħu jibdlu t-termini tal-manteniment.
Il-Qorti tal-Familja normalment tirrikjedi li l-ammont ta’ manteniment jiżdied kull sena skont ir-rata nazzjonali ta’ inflazzjoni. Bl-istess mod, klawsola għal żieda dovuta fil-manteniment minħabba r-rata ta’ inflazzjoni normalment hija inserita fl-arranġament ta' manteniment li ntlaħaq qbil dwaru matul il-proċess ta’ medjazzjoni.
Il-manteniment jista’ jitħallas direttament mid-debitur lill-kreditur permezz ta’ flus kontanti, ċekk jew trasferiment bankarju. Il-qorti tista’ tiddeċiedi li l-ammont dovut fil-manteniment għandu jitnaqqas mid-dħul tad-debituri u l-ammont imnaqqas jintbagħat direttament lill-kreditur. L-aħħar għażla ġeneralment iseħħ meta d-debitur jonqos ripetutament milli jħallas il-manteniment.
Jekk l-Awtorità Ċentrali ta’ Malta tintalab tibda proċedimenti f’isem il-kreditur, l-imsemmija awtorità tieħu passi sabiex tħeġġeġ lid-debitur jibgħat il-flus direttament lill-kreditur. Jekk id-debitur jirrifjuta li jħallas, il-kwistjoni għandha titressaq quddiem il-qorti.
F’dan il-każ, l-Awtorità Ċentrali ta’ Malta titlob lill-qorti biex toħroġ l-inġunzjoni meħtieġa sabiex il-kontijiet bankarji tad-debitur jiġu sekwestrati u l-flus jintbagħtu lill-kreditur.
L-Awtorità Ċentrali tagħmel użu mir-rimedji kollha disponibbli skont il-liġi Maltija. B’mod partikolari, l-Awtorità Ċentrali ta’ Malta għandha l-ewwel tibgħat ittra li tiddikjara li sejrin jinbdew proċedimenti ġudizzjarji kontra t-tali persuna. Jekk il-persuna tikkontesta din l-ittra, l-Awtorità Ċentrali ta’ Malta titlob lill-kreditur jagħmel affidavit u l-kwistjoni tiġi rreferuta lill-pulizija Maltija sabiex tipproċedi kontra d-debitur skont id-dispożizzjonijiet tal-Kodiċi Kriminali.
Fejn ikun meħtieġ, l-Awtorità Ċentrali ta’ Malta tgħin lill-applikant sabiex l-avukati mill-unità tal-għajnuna legali jew mill-Awtorità Ċentrali jibdew proċedimenti ċivili kontra d-debitur b’tali mod li jitħallsu l-arretrati. F’każ bħal dan, jekk id-debitur ikollu dħul tista’ ssir talba lill-qorti sabiex parti mid-dħul tiġi sekwestrata u trasferita direttament lill-kreditur. Jekk id-debitur għandu assi ta’ valur iżda ma għandu l-ebda dħul, il-qorti tista’ tillikwida l-assi u tordna lill-Awtorità Ċentrali sabiex tibgħat il-flus lill-kreditur.
Il-terminu preskritt għal azzjoni kriminali wara l-inadempjenza ta’ ħlas ta' manteniment huwa ta’ sitt (6) xhur. Azzjoni kriminali tfalli jekk id-debitur ikun naqas milli jagħmel ilment mal-pulizija fi żmien sitt xhur mill-jum li l-manteniment ikun sar dovut.
L-Artikolu 2156 tal-Kodiċi Ċivili jipprevedi li l-azzjonijiet għal ħlas ta’ manteniment huma preskritti wara perjodu ta’ ħames snin.
L-Awtorità Ċentrali f’Malta tgħin lill-:
a. kredituri li jgħixu barra minn Malta, meta jkollhom bżonn li jħarrku lil debitur f’Malta, jiġifieri billi tfittex id-debitur u tiffaċilita l-proċedimenti kontra d-debitur (talbiet bħal dawn huma trattati bħala “kawżi li jkunu deħlin”);
b. kredituri li jgħixu f’Malta, meta huma jkollhom bżonn li jħarku debitur li jgħix barra minn Malta billi titlob lil Awtorità Ċentrali oħra sabiex tfittex u tħarrek id-debitur.
Jekk il-kreditur huwa residenti f’Malta u d-debitur jinsab fi Stat Membru ieħor, it-tali kreditur jista’ jitlob lill-Awtorità Ċentrali ta’ Malta biex taħdem mal-Awtorità Ċentrali f’dak l-Istat Membru l-ieħor sabiex jinsab id-debitur, jiġi kkuntattjat u infurmat dwar l-obbligu tiegħu li jħallas il-manteniment.
Jekk ma tingħatax deċiżjoni dwar l-ammont ta’ manteniment dovut, l-Awtorità Ċentrali ta’ Malta għandha tibqa' f'kuntatt mal-Awtorità Ċentrali fl-Istat Membru l-ieħor u tfittex l-għajnuna b’tali mod li l-qrati jew l-awtoritajiet amministrattivi ta’ dak l-Istat Membru jagħtu deċiżjoni li tistabbilixxi l-ammont ta’ manteniment li għandu jiġi riċevut mingħand id-debitur.
Sussegwentement, l-Awtorità Ċentrali ta' Malta għandha tikkomunika mal-Awtorità Ċentrali barranija sabiex tirċievi informazzjoni dwar l-aħjar modi possibbli sabiex jiġi żgurat li t-tali deċiżjoni ta' manteniment tiġi infurzata, sakemm id-debitur ma jikkoperax b’mod volontarju.
L-Awtorità Ċentrali ta’ Malta għandha d-dettalji ta’ kuntatt tagħha ppubblikati fuq is-sit tal-web tal-Atlas Ġudizzjarju tal-UE.
F’każijiet transfruntiera li jirrigwardaw il-manteniment, l-Awtorità Ċentrali ta’ Malta tassisti lill-kreditur minn barra mill-pajjiż biex jiġi żgurat l-obbligu ta’ manteniment. F’dan il-każ, l-Awtorità Ċentrali ta’ Malta tirrappreżenta lill-kreditur qabel l-awtoritajiet amministrattivi l-oħra kollha jew quddiem il-qrati skont iċ-ċirkustanzi tal-każ. L-Awtorità Ċentrali ta’ Malta teħtieġ il-mili tal-formolarji meħtieġa u tista' ukoll teħtieġ awtorizzazzjoni mingħand il-kreditur qabel ma tibda xi proċedimenti quddiem il-qorti.
Meta l-kreditur ikun qiegħed jipprova jirkupra mingħand id-debitur manteniment fil-forma ta’ manteniment tal-konjuġi, l-għajnuna legali mingħajr ħlas biex jiġi assistit tali kreditur quddiem il-qrati tista’ tingħata biss jekk tali kreditur jissodisfa l-istess kriterji għal għajnuna legali mingħajr ħlas kif mogħtija lil persuni residenti f’Malta.
Id-dettalji ta’ kuntatt tal-Awtorità Ċentrali ta’ Malta jistgħu jinstabu fuq l-Atlas Ġudizzjarju tal-UE. L-Awtorità Ċentrali twettaq il-funzjonijiet kif deskritti f’aktar dettall fid-Domanda 21, il-funzjonijiet (i) sa (j) li prinċipalment jikkonsistu f'li jiġi lokalizzat id-debitur, li jiġi żgurat li jkun hemm deċiżjoni ta' eżekuzzjoni kontra d-debitur (u jekk le, tassisti lill-kreditur biex jikseb deċiżjoni ta' eżekuzzjoni) u tassisti d-debitur fl-eżekuzzjoni ta’ tali deċiżjoni.
Iva, Malta hija marbuta bil-Protokoll tal-Aja tal-2007.
L-Awtorità Ċentrali toffri gwida b’xejn għal persuni li jikkuntattjaw lill-Awtorità Ċentrali dwar il-każijiet transfruntiera ta’ manteniment. Meta t-talba ssir minn persuna li tgħix f’pajjiż barrani, l-Awtorità Ċentrali ta' Malta tiżgura li l-persuna tkun qegħda tiġi pprovduta bl-appoġġ individwali meħtieġ, skont in-natura tat-talba magħmula. B’mod partikolari jekk issir talba għal appoġġ personali, l-Awtorità Ċentrali ta’ Malta tipprovdi lill-applikant b’pariri u gwida ġenerali.
F’każ li t-talba għall-manteniment tirrigwarda t-tfal, l-Awtorità Ċentrali ta’ Malta tiżgura li l-proċedimenti legali kontra d-debitur jiġu mibdija mingħajr ebda spejjeż.
Meta l-Awtorità Ċentrali ta’ Malta tintalab minn kreditur li jgħix f’Malta sabiex tassistih fl-irkupru tal-manteniment minn pajjiż barrani, l-Awtorità Ċentrali ta’ Malta tassisti lil dik il-persuna biex tressaq il-każ tagħha quddiem il-qrati u tibqa’ f’kuntatt mal-Awtorità Ċentrali barranija, dwar ir-riżultat tal-każ u biex tiddiskuti l-possibbiltà ta’ rkupru ta’ dan il-manteniment dovut.
L-uffiċjali jiġu assenjati għal kull każ sabiex jiġi żgurat li l-Awtorità Ċentrali ta’ Malta tittrażmetti u tirċievi l-applikazzjonijiet, iżżomm f’kuntatt mad-debitur u l-kreditur u żżomm lill-Awtorità Ċentrali barranija aġġornata dwar l-iżviluppi f’kull każ. L-uffiċjal tal-każ ikun assistit minn avukati li jkollhom snin ta’ esperjenza fil-proċeduri tad-dritt tal-familja u tad-dritt amministrattiv.
F'każijiet li jkunu għaddejja, l-uffiċjal tal-każ jikkorrispondi direttament mal-persuna ta’ kuntatt f’Malta u l-Awtorità Ċentrali barranija. Normalment, il-komunikazzjoni tintbagħat permezz tal-posta elettronika u/jew permezz tal-posta normali. Madankollu, f’ċerti sitwazzjonijiet, it-telefonati jsiru lill-Awtorità Ċentrali barranija jew lill-persuna li qegħda titlob is-servizzi tal-Awtorità Ċentrali ta’ Malta. F’kawżi li jkunu deħlin, l-Awtorità Ċentrali ta’ Malta tipprova żżomm il-klijent involut f’kull korrispondenza bejn l-Awtoritajiet Ċentrali.
Dawn li ġejjin huma wħud mill-miżuri meħuda fiċ-ċirkustanzi li ġejjin:
(a) meta ċ-ċirkustanzi jeħtieġu dan, l-għoti u l-iffaċilitar tal-għoti tal-għajnuna legali: jekk meħtieġ, l-Awtorità Ċentrali tista’ tqabbad avukat biex jirrappreżenta lill-klijent jew hija tista’ tordna li l-klijent ikun assistit minn avukati tal-unità tal-għajnuna legali jew avukati oħrajn, skont iċ-ċirkustanzi tal-każ.
(b) l-għajnuna biex jiġu lokalizzati d-debitur jew il-kreditur, b’mod partikolari skont l-Artikoli 61, 62 u 63 tar-Regolament: f’ċirkustanzi bħal dawn, l-Awtorità Ċentrali l-ewwel twettaq tiftix preliminari f’bażijiet tad-data pubbliċi għall-indirizzi reġistrati u l-informazzjoni ta’ kuntatt ta’ dak l-individwu. Fejn tingħata aktar informazzjoni lill-Awtorità Ċentrali ta’ Malta, it-tiftix għandu jsir b'dan il-mod u l-entitajiet governattivi oħra jiġu kkuntattjati biex jipprovdu informazzjoni dwar l-assi tad-debitur.
(ċ) l-għajnuna biex tinkiseb l-informazzjoni rilevanti dwar id-dħul u, jekk meħtieġ, iċ-ċirkustanzi finanzjarji oħra tad-debitur jew tal-kreditur, inkluż il-post fejn jinsabu l-assi, b'mod partikolari skont l-Artikoli 61, 62 u 63 tar-Regolament: l-Awtorità Ċentrali tikkuntattja l-uffiċċju nazzjonali għall-impjiegi u tiddetermina jekk it-tali persuna tkun attwalment impjegata jew le. Jekk tinfetaħ kawża quddiem il-qorti kontra d-debitur, l-Awtorità Ċentrali tissuġġerixxi sabiex l-avukat li jirrappreżenta lill-kreditur jitlob lill-qorti biex tħarrek lid-dipartimenti l-oħra tal-gvern bħad-Dipartiment tat-Taxxi Interni, l-Awtorità tat-Trasport u l-banek lokali jew kull entità rilevanti oħra, sabiex jagħtu x-xhieda tagħhom dwar id-dħul u l-assi tad-debitur;
(d) l-inkoraġġiment ta' soluzzjonijiet bonarji bl-għan li jsir ħlas volontarju tal-manteniment, meta jkun xieraq permezz ta’ medjazzjoni, konċiljazzjoni jew proċessi simili: qabel tibda kwalunkwe forma ta’ proċedimenti legali, l-Awtorità Ċentrali ta’ Malta tikkuntattja lid-debitur u tinkoraġġixxi ftehim amikevoli, u tispjega għaliex dan huwa dejjem fl-aħjar interess ta’ dak li jkun. Madankollu, meta l-possibbiltajiet ta’ medjazzjoni jkunu għoljin, l-Awtorità Ċentrali ta’ Malta tirreferi l-kwistjoni lill-medjaturi professjonali, madankollu jekk ma jkun hemm l-ebda prospett li l-partijiet isolvu t-tilwima b’mod amikevoli, allura jiġu istitwiti l-proċedimenti tal-qorti;
(e) l-iffaċilitar tal-eżekuzzjoni li għadha għaddejja ta’ deċiżjonijiet ta’ manteniment, inkluż l-arretrat kollha: l-Awtorità Ċentrali ta’ Malta tista’ tibda proċedimenti jew tissuġġerixxi li jinbdew proċedimenti ġudizzjarji kontra d-debitur individwali sabiex il-qorti tillikwida l-assi kollha tad-debitur jew tordna li tiġi ssekwestrata parti mis-salarju tiegħu;
(f) l-iffaċilitar tal-ġbir u t-trasferiment malajr ta’ pagamenti ta’ manteniment: l-Awtorità Ċentrali ta’ Malta tiftaħ proċedimenti fil-qrati u titlob lill-qorti sabiex tordna lid-debitur iħallas direttament lill-kreditur. Jekk id-debitur jonqos milli jagħmel it-tali pagamenti, l-Awtorità Ċentrali ta’ Malta, fil-każ ta’ manteniment tat-tfal, titlob lill-qrati sabiex tordna s-sekwestru tal-assi tad-debitur u r-rikavat tagħhom jingħata lill-kreditur. Fil-każ ta’ manteniment tal-konjuġi, l-Awtorità Ċentrali ta’ Malta tassisti lill-applikant biex jirkuprah permezz ta’ avukati privati jew permezz tas-sistema tal-għajnuna legali;
(g) l-iffaċilitar tal-kisba ta’ evidenza dokumentata jew evidenza oħra, mingħajr preġudizzju għar-Regolament (KE) Nru 1206/2001: jekk id-dokumenti jew l-informazzjoni meħtieġa diġà ħarġet fil-pubbliku, l-Awtorità Ċentrali ta’ Malta tiġbor dan it-tagħrif u tagħtiha lill-kreditur. Jekk l-informazzjoni ħarġet fil-pubbliku, issir talba speċjali lill-awtorità jew l-entità li jkollha t-tali informazzjoni. Jekk it-tali informazzjoni ma tistax tingħata, l-Awtorità Ċentrali tista’ titlob lill-qorti biex tordna li tingħata t-tali informazzjoni, skont iċ-ċirkustanzi tal-każ;
(h) il-provvista ta' assistenza biex tiġi stabbilita l-filjazzjoni, fejn meħtieġ, għall-irkupru tal-manteniment: l-Awtorità Ċentrali ta’ Malta tiggwida l-applikant fil-proċess legali biex tiġi stabbilita l-filjazzjoni u tipprovdi lill-applikant b’informazzjoni dwar is-servizzi privati meħtieġa għat-tali proċess, b’mod partikolari dawk li għandhom x’jaqsmu ma’ testijiet tad-DNA, fejn applikabbli;
Fejn meħtieġ, l-Awtorità Ċentrali tgħin lill-barrani/ja fil-ksib ta’ rappreżentant li jista' jidher f’Malta f’ismu jew f’isimha fuq l-att pubbliku kkonċernat. Alternattivament, il-kwistjoni ta’ filjazzjoni tista’ jkollha tiġi deċiża mill-qrati u għaldaqstant l-Awtorità Ċentrali ta’ Malta tara' li l-kwistjoni titressaq quddiem qorti sabiex din tal-aħħar tkun tista’ tiddeċiedi dwar il-kwistjoni;
(i) il-ftuħ u l-iffaċilitar tal-introduzzjoni ta' proċedimenti sabiex tinkiseb kull miżura proviżorja meħtieġa li tkun ta’ natura territorjali u li l-għan tagħha jkun li jiġi żgurat l-eżitu ta’ applikazzjoni ta’ manteniment pendenti: jekk l-Awtorità Ċentrali ta’ Malta tissuspetta li debitur qiegħed jieħu miżuri li jiggravaw il-pożizzjoni ekonomika tiegħu, l-Awtorità Ċentrali ta’ Malta tara' li jinkisbu d-digrieti tal-qorti meħtieġa sabiex id-debitur ikun ipprojbit milli jnaqqar mill-patrimonju kontra l-interess tal-kreditur;
(j) l-iffaċilitar in-notifika ta’ dokumenti, mingħajr preġudizzju għar-Regolament (KE) Nru 1393/2007: fejn aktar informazzjoni dwar id-debitur hija meħtieġa u t-tali informazzjoni tista’ tiġi legalment miġbura u trażmessa minn kull persuna privata f’Malta, l-Awtorità Ċentrali ta' Malta tordna lill-persunal tagħha biex tiġbor din l-informazzjoni. It-tali informazzjoni tista’ tinġabar minn entitajiet pubbliċi jew privati.
Kull meta jkun meħtieġ, l-Awtorità Ċentrali ta’ Malta tikkollabora mal-aġenziji ta' oriġini u mal-aġenziji meħtieġa msemmija fir-Regolament (KE) Nru 1393/2007 sabiex jiġi żgurat li ċerti dokumenti jiġu debitament innotifikati.